RESOLUCIÓN do 16 de febreiro de 2009 pola que se convocan cursos para o persoal ao servizo das entidades locais de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 20/02/2009

Aprobado o programa de actividades formativas da Escola Galega de Administración Pública (EGAP) para o ano 2009 polo Consello Reitor, de conformidade co artigo 6.2º da Lei 4/1987, do 27 de maio, modificada pola Lei 10/1989, do 10 xullo,
RESOLVO:
Convocar os cursos de formación para persoal ao servizo das entidades locais de Galicia correspondente ao primeiro semestre do ano 2009 cuxas bases, características e contido son detallados nos anexos desta resolución.
Santiago de Compostela, 16 de febreiro de 2009.
Carlos Suárez-Mira Rodríguez
Director da Escola Galega de Administración Pública
ANEXO I
Bases
1ª.-Requisitos dos participantes.
Poderán participar nas accións formativas convocadas por esta resolución os empregados públicos e as empregadas públicas destinados na Administración local de Galicia que se atopan en situación de servizo activo, incapacidade temporal por maternidade ou excedencia polo coidado dun fillo ou dun familiar e que reúnan os requisitos establecidos para cada un dos casos no anexo II. No caso dos funcionarios con habilitación de carácter estatal a situación de expectativa de destino equipárase para estes efectos á de servizo activo, pero terán preferencia os funcionarios que se atopen nesta última situación fronte aos primeiros.
Toda persoa solicitante que ao inicio do curso se atope en situación de baixa laboral por incapacidade temporal quedará automaticamente excluída da listaxe do persoal seleccionado.
2ª.-Actividades de formación.
Os cursos realizaranse cos requirimentos, duración e condicións que para cada un deles se indican no anexo II. A información será actualizada e ampliada na páxina web da EGAP,
http://egap.xunta.es.
A participación nos cursos que teñan lugar en horario de traballo quedará condicionada á autorización das persoas responsables dos respectivos centros directivos.
3ª.-Solicitudes.
a) O persoal que desexe participar nos cursos convocados nesta resolución deberá cubrir o formulario de matrícula telemática na páxina web da EGAP
http://egap.xunta.es
, non sendo admisibles outras formas de solicitude. Faise recomendable facilitar conta de correo electrónico e teléfono móbil para enviarlles mensaxes aos candidatos.
b) Serán excluídas automaticamente aquelas solicitudes que non teñan cubertos correctamente os datos necesarios para realizar o proceso selectivo do alumnado, non se axusten ao formulario de solicitude oficialmente establecidas no punto anterior ou sexan presentadas fóra de prazo.
c) As persoas solicitantes de cursos de teleformación deberán dispor dun equipo informático que cumpra os seguintes requisitos técnicos:
-Ordenador con conexión á internet.
-Calquera navegador web co plugin de flash.
-Conta de correo electrónico especificada na solicitude.
Para a correcta realización destes cursos é necesario que o solicitante teña coñecementos a nivel de usuario de internet, navegadores e correo electrónico.
d) As solicitudes cubertas adecuadamente entenderanse presentadas na EGAP no enderezo da internet
http://egap.xunta.es/matrícula
unha vez que se complete correctamente o proceso de matriculación.
e) No caso de que os interesados necesiten presentar documentación complementaria que acredite circunstancias específicas para os efectos da selección, poderán remitir á EGAP unha copia do formulario de matrícula e a devandita documentación por fax ao número 881 99 73 88 ou correo electrónico ao enderezo local.egap@xunta.es, sempre coa maior celeridade posible para que poida ser tida en conta na selección, sen prexuízo do dereito á presentación de acordo co disposto no artigo 38.4º da Lei de réxime xurídico das administracións públicas e do procedemento administrativo común.
f) O prazo de presentación de solicitudes rematará o 6 de marzo de 2009.
g) Non está permitida a realización de cursos que teñan simultaneidade de horarios en unha ou varias sesións das actividades. Cando un alumno teña coñecemento de que foi seleccionado a un curso que teña coincidencia horaria con outro ao que xa foi seleccionado debe renunciar a un deles. No caso de que se comprobe con posterioridade a realización simultánea de varias actividades, non se expedirá certificación de ningunha delas, e o alumno non poderá participar noutros cursos durante o prazo de un ano desde que se detecte este feito.
h) Os formularios poderán ser obtidos e cubertos ata as 14.00 horas da data de finalización dos prazos de presentación de solicitudes.
i) En caso de dúbida, dificultades técnicas ou necesidade de máis información poderán dirixirse á EGAP a través do enderezo de correo electrónico matricula.egap@xunta.es ou fax 881 99 73 88, que adoptará as medidas necesarias para facilitar a presentación de solicitudes.
4ª.-Criterios de selección.
a) Os criterios selectivos que serán empregados son os sinalados con carácter xeral na resolución da Escola Galega de Administración Pública do 4 de xaneiro de 2008 (Diario Oficial de Galicia nº 7, do 10 de xaneiro) e, se é o caso, os criterios específicos que se establezan para cada acción formativa sinalados no anexo II.
Para os efectos do previsto no punto segundo, na liña 4ª da citada resolución, o baremo que se empregará para a selección establecese sobre unha base de 100 puntos, dos que o 80% estará vencellado ao número de horas de formación recibidas nos dous últimos anos e o 20% restante a antigüidade na Administración de acordo coa fórmula que se vai empregar que se publicará na páxina web da EGAP.
De haber empate, desfarase de acordo co resultado do sorteo ao que se refire o artigo 9 do Regulamento de selección de persoal da Administración da Comunidade Autónoma de Galicia, aprobado polo Decreto 95/1991, do 20 de marzo.
b) A falsidade ou ocultación de datos esenciais para a selección das persoas aspirantes dará lugar á exclusión automática do curso solicitado, así como á imposibilidade de participar en ningún outro curso durante o prazo de un ano computado desde o momento en que se detecte o feito.
c) Aplicarase o criterio de non preferencia para aqueles solicitantes que nas convocatorias do ano 2008 incorresen nalgunha das incidencias que nelas se regulaban, como a renuncia fóra de prazo, abandono non xustificados e a falsidade ou ocultación de datos persoais. Estes solicitantes só accederán ás actividades de quedar prazas vacantes.
d) Nos cursos que teñan varias edicións, terá preferencia na selección efectuada para cada unha das localidades programadas o persoal que teña o seu posto de traballo nelas.
e) A EGAP poderá solicitar en calquera momento aos centros directivos dos cales dependan os solicitantes ou á xefatura de persoal da entidade correspondente a documentación acreditativa da veracidade dos datos contidos na solicitude e, en especial, un informe acreditativo da adecuación do perfil do solicitante ao contido do curso nas accións formativas específicas.
f) Así mesmo, poderá ser solicitado o asesoramento dos profesores na materia dos cursos cando sexa conveniente para unha mellor selección e a homoxeneización do grupo de alumnos, para o que poderán ser establecidas probas previas de nivel.
g) No caso de que non haxa un suficiente número de solicitantes que cumpran os requisitos nalgún curso, poderá completarse o número de alumnos asignados a eles mediante a apertura dun novo prazo público na páxina web da EGAP, con suficiente antelación para que teña lugar unha adecuada selección das novas persoas candidatas.
5ª.-Publicación das relacións do persoal seleccionado.
a) A EGAP publicará no taboleiro de anuncios da páxina web da EGAP
http://egap.xunta.es unha relación provisional das persoas seleccionadas para participar en cada curso
, así como un número adecuado de reservas de acordo co disposto no artigo 59.6.b da Lei de réxime xurídico das administracións públicas e do procedemento administrativo común. Ademais, para unha maior difusión serán informados da súa selección a través do correo electrónico e mensaxe telefónica a quen facilite os seus datos na solicitude. As persoas que non figuren nesta relación ocupan un posto máis afastado na lista de reservas, ou ben foron excluídas por algunha das razóns expresadas nas bases da convocatoria.
b) A EGAP publicará no taboleiro de anuncios da páxina web da EGAP
http://egap.xunta.es
a listaxe definitiva de admitidos ao curso.
c) O persoal preseleccionado só poderá renunciar ao curso por causas xustificadas sempre que se acredite o feito alegado a través da documentación pertinente. A renuncia, xunto co documento acreditativo, debe ser comunicada por escrito á EGAP, por fax ao número 881 99 73 88, ou correo electrónico local.egap@xunta.es, cunha antelación de 3 días hábiles anteriores ao inicio do curso co fin de cubrir a vacante. A renuncia fóra de prazo ou non acreditada documentalmente a causa que a produce suporá a exclusión do seleccionado nas convocatorias durante o prazo dun ano contado desde a data de finalización do curso, de acordo co disposto na Resolución do 4 de xaneiro de 2008 pola cal se fan públicos os criterios de participación nas actividades docentes da Escola Galega de Administración Pública.
d) Non serán admitidos, en ningún caso, cambios ou substitucións entre as persoas seleccionadas.
6ª.-Asistencia aos cursos.
a) Durante a realización das actividades formativas levarase un control permanente de asistencias a través dos sistemas que se establezan para o efecto e, así mesmo, constarán como incidencia as ausencias dentro de cada sesión. Isto implica que o persoal que participe nos cursos terá que anotar a hora de chegada ou saída, no caso de facelo durante a duración oficial do curso, para poder acreditar o tempo que faltou. De non facelo así e realizarse un control de asistencia extraordinario, perderá o dereito a recibir o certificado.
b) É obrigatoria a asistencia con puntualidade a todas as sesións dos cursos. Unicamente poderá autorizarse a ausencia por causas xustificadas, que se acreditará documentalmente ante o servizo competente da EGAP ou a persoa responsable do curso nun prazo máximo de 10 días despois de que este finalice e que, en ningún caso, poderá superar o 15% das horas lectivas. A ausencia aínda xustificada superior ao 15% do total das horas lectivas suporá a perda do dereito á expedición do diploma.
c) A falta de asistencia dun número de horas superior ao 15% das horas lectivas sen xustificación ou a falta de acreditación documental da causa alegada determinará non só a perda do dereito ao certificado acreditativo da participación no curso senón que os participantes poderán ser excluídos das convocatorias das actividades formativas da EGAP durante o prazo dun ano contado desde a finalización do curso.
7ª.-Certificados.
a) Outorgaráselle o correspondente certificado de asistencia ao alumnado que participe con regularidade e dedicación no desenvolvemento dos cursos. Para os efectos de avaliar os coñecementos adquiridos polo alumnado, a EGAP poderá fixar a realización das probas que considere oportunas.
b) Outorgaráselle certificado de aproveitamento ao alumnado dos cursos que así o regulen na convocatoria e requirirá, como mínimo, cumprir control de asistencia establecido na actividade, desenvolvemento, avaliación da aprendizaxe mediante diferentes instrumentos segundo a actividade e superación do sistema de avaliación axeitado a cada actividade do cal se terá coñecemento antes do comezo da actividade formativa. En caso de non superar as probas tampouco se facilitará certificado de asistencia.
c) Para poder obter o certificado nos cursos de teleformación é necesario cumprir unha serie de requisitos obrigatorios na súa totalidade:
-Asistencia á sesión presencial de apertura, se a houber.
-Adecuada realización das actividades que o titor ou a titora propoña. Estas deben constar como aprobadas nos prazos que estipulen as titorías.
-Lectura detallada dos contidos do curso. Cada curso ten uns contidos teóricos que deben ser revisados na plataforma. Cada curso establecerá os requisitos de seguimento do alumno que sexa necesario para superalo.
-Unha vez cumpridos os requisitos anteriores o alumno deberá superar unha proba final, de carácter presencial, que terá lugar nas dependencias da EGAP. Para poder obter o diploma é necesario obter un aprobado nesa proba. Se non se cumpren os requisitos necesarios para acceder a esta proba final o alumno non ten dereito a realizala.
d) Para que quede coñecemento e constancia no seu expediente, as persoas participantes nos cursos terán que facilitarlles unha copia das certificacións recibidas aos servizos de persoal do centro directivo ao cal estean adscritos.
8ª.-Facultades da EGAP.
a) A EGAP resolverá aquelas incidencias que poidan producirse no desenvolvemento e a xestión dos cursos, e pode suprimir algún, ampliar novas edicións da programación ou programar outros cursos diferentes cando así veña exixido por circunstancias que afecten a súa organización ou docencia. Así mesmo, corresponde á EGAP prover canto sexa necesario para a execución e cumprimento desta resolución.
b) A execución material das accións queda condicionada á existencia de crédito orzamentario axeitado e dispoñible e a autorización correspondente do gasto.
c) No suposto de que o número de admitidos sexa inferior ao 50% das prazas convocadas, a EGAP reserva para si para si dereito a suspender, cancelar ou agrupar varias edicións das actividades, caso en que empregará os medios de notificación ás persoas interesadas previstos na normativa vixente.
d) A EGAP poderá modificar o desenvolvemento e os contidos dos cursos, as datas e os lugares, así como resolver todas as continxencias que poidan xurdir. Todas as modificacións que afecten o desenvolvemento dos cursos serán anunciadas na páxina web da escola.
ANEXO II
* A función de control da administración consultiva: o Consello Consultivo de Galicia e as administracións locais.
Código: LO09005.
Tipo: específico.
Área formativa: normativa e organización autonómica.
1. Obxectivos.
O 29 de novembro do ano 1995 publicábase no DOG a Lei 9/1995 pola que se creaba o Consello Consultivo de Galicia, como órgano superior consultivo da Xunta de Galicia, encargado de velar pola observancia da Constitución, do Estatuto de autonomía e do resto do ordenamento xurídico, e dotado de plena autonomía orgánica e funcional no exercicio das súas funcións.
Este curso pretende dar a coñecer no ámbito da Administración local a doutrina sentada por este órgano nas distintas materias en que a súa intervención é preceptiva, ao longo dos seus doce anos de existencia.
2. Destinatarios.
Persoal dos grupos A1, A2 e C ao servizo das entidades locais, os seus organismos públicos, e demais entes dela dependentes.
3. Desenvolvemento.
Duración: 20 h.
Lugar: Santiago de Compostela, sede da EGAP.
Datas: 1, 2, 3, 4, 8 e 9 de xuño de 2009.
Horario previsto: das 17.00 ás 20.00 horas.
Prazas: 40.
4. Contido.
Módulo I: a Administración consultiva da Comunidade Autónoma de Galicia: o Consello Consultivo de Galicia.
Módulo II: réxime xurídico das entidades locais (I): a potestade regulamentaria local.
Módulo III: réxime xurídico das entidades locais (II): a revisión de oficio en materia local.
Módulo IV: a responsabilidade patrimonial da Administración local.
Módulo V: a contratación administrativa: modificación e resolución dos contratos.
Módulo VI: o territorio das corporacións locais. Alteración dos termos municipais.
5. Valoración.
Para os efectos do establecido no Decreto 136/1997, do 5 de xuño (DOG nº 114, do 16 de xuño), sobre a determinación dos méritos que lle corresponde fixar á comunidade autónoma nos concursos para a provisión de prazas reservadas a funcionarios de Administración local con habilitación de carácter estatal, ao presente curso outorgaráselle unha puntuación de 0,10 puntos.
* Cara o desenvolvemento sustentable na Administración local.
Código: LO09006.
Tipo: xeral.
Área formativa: coñecementos transversais.
1. Obxectivos.
O obxectivo do curso Cara ao desenvolvemento sustentable na Administración local é facilitarlles aos traballadores da Administración municipal, os coñecementos prácticos e as habilidades directivas necesarias para facer fronte aos retos complexos e cambiantes do desenvolvemento sustentable e solidario dos territorios.
2. Destinatarios.
Funcionarios con habilitación de carácter estatal, persoal técnico dos grupos A1 e A2, destinados en departamentos de urbanismo e ambiente, sexan funcionarios, persoal laboral dos grupos I e II, ou contratados por calquera modalidade, que presten servizos nas entidades locais.
Terá preferencia o persoal técnico que sexa funcionario de Administración xeral e especial e o persoal laboral así como os funcionarios con habilitación de carácter estatal fronte aos técnicos contratados por outra modalidade.
3. Desenvolvemento.
Duración: 24 h.
Lugar: Santiago de Compostela, sede da EGAP.
Datas: 5, 6, 7 e 8 de maio de 2009.
Horario previsto: das 9.00 ás 14.30 e das 16.00 ás 18.00 h.
Prazas: 35.
4. Contido.
Unidade 1: introdución ao desenvolvemento sustentable.
1. Marco xeral do curso.
2. Políticas públicas e planificación para o desenvolvemento sustentable a escala rexional-local. Principais retos a escala rexional e local.
Unidade 2: cambio climático.
1. O fenómeno do cambio climático. O efecto invernadoiro: orixes, causas e consecuencias.
2. Panorama enerxético actual. Emisión de gases de efecto invernadoiro. Fontes e actividades.
3. O Protocolo de Kioto. Permisos de emisión e mecanismos de desenvolvemento limpos.
4. Plan galego de acción fronte ao cambio climático.
Unidade 3: planificación territorial sustentable.
1. Marco teórico da planificación ambiental estratéxica.
2. Marco legal e procedemento.
3. Documento de referencia e informe de sustentabilidade ambiental.
4. Afeccións do urbanismo sobre o medio.
Unidade 4: xestión municipal do desenvolvemento sustentable.
1. Núcleos de sustentabilidade.
2. Axenda 21 Local.
3. Sistemas de información xeográfica.
4. Sistemas de xestión ambiental.
Unidade 5: educación para o desenvolvemento sustentable.
1. Introdución a educación para a sustentabilidade.
2. Axudas á realización de actividades de educación ambiental. Como presentar un proxecto exitoso.
5. Valoración.
Para os efectos do establecido na resolución do INAP do 26 de outubro de 1994, BOE nº 267, do 8 de abril, e corrección, BOE nº 311, do 29 de decembro, pola que se establecen os criterios de recoñecemento e valoración dos cursos de Administración local en cumprimento do establecido na orde do Ministerio para as Administracións Públicas do 10 de agosto de 1994, ao presente curso outorgaráselle unha puntuación de 0,20 puntos.
Para os efectos do establecido no Decreto 136/1997, do 5 de xuño, (DOG nº 114, do 16 de xuño de 1997), sobre a determinación dos méritos que lle corresponde fixar á comunidade autónoma nos concursos para a provisión de prazas reservadas a funcionarios de Administración local con habilitación de carácter estatal, ao presente curso outorgaráselle unha puntuación de 0,10 puntos.
* Inmigración e retorno.
Código: LO09009.
Tipo: específico.
Área formativa: específicas do sector competencial.
1. Obxectivos.
Ampliar os coñecementos e mellorar a aptitude do persoal que realiza tarefas de xestión, información e atención a emigrantes retornados e inmigrantes no referente á lexislación sobre estranxeiría e retorno, en función das necesidades que teñen estes profesionais na atención a estes colectivos.
2. Destinatarios.
Funcionarios/as dos grupos A, B, C e D e persoal laboral asimilado das entidades locais de Galicia.
Os criterios de selección son os seguintes:
1º) Teñen prioridade aqueles empregados que entre as súas funcións estea a información a inmigrantes e retornados e presten servizos en departamentos desde os que se realicen estas funcións dentro do concello, sempre que así se acredite documentalmente a través dunha certificación do xefe de persoal.
2º) As solicitudes agruparanse por entidades locais e estas ordenaranse dando prioridade a aquelas entidades que teñan o maior número de inmigrantes empadroados no municipio. En primeiro lugar seleccionaranse dúas persoas por entidade, pasando a tres ou máis ata cubrir a totalidade das prazas convocadas.
3ª) As persoas solicitantes dentro de cada entidade local ordenaranse segundo os criterios xerais da resolución da Escola Galega de Administración Pública do 4 de xaneiro de 2008 (DOG nº 7, do 10 de xaneiro).
3. Desenvolvemento.
Nº de edicións: 2.
Duración: 21 h. por edición.
Lugares e datas: A Coruña, 4, 5, 6, 11, 12 e 13 de maio e Vigo, 8, 9, 10, 15, 16 e 17 de xuño de 2009.
Horario previsto: das 16.30 ás 20.00 horas.
Prazas: 20 por edición.
4. Contido.
I. Nacionalidade. Tramitación e documentación necesaria.
II. A acollida inicial para persoas inmigrantes.
III. Entrada de estranxeiros en España: visado de estadía, residencia temporal e permanente. A reagrupación familiar. O continxente de traballadores estranxeiros.
IV. Acceso á educación, á asistencia sanitaria e outras prestacións. Estranxeiros en situación irregular no estado español: o arraigo social e laboral.
V. Modelos de políticas de inmigración. Interculturalidade e medicación intercultural. Plan galego de cidadanía, convivencia e integración 2008-2011.
VI. Emigrantes retornados da UE, EEE e Suíza.
* Poder local, cooperación internacional e acción exterior.
Código: LO09010.
Tipo: específico.
Área formativa: coñecementos transversais.
1. Obxectivos.
Dun lado, trátase de contribuír a que o poder local galego teña plena conciencia da importancia da acción exterior na política local e que coñeza como pode desenvolvela. Ademais, quérese axudar a mellorar a xestión da cooperación para o desenvolvemento desenvolvida desde as entidades locais. Máis en pormenor, os obxectivos específicos para cada unha destas dimensións son:
O poder local e a acción exterior.
Coñecer a realidade e as posibilidades dos gobernos locais no eido internacional.
Sinalar as oportunidades e dificultades que suxire a internacionalización do poder local.
Identificar os mecanismos principais de actuación, tanto a nivel teórico como práctico (estratéxicos, xurídicos, administrativos, técnicos e financeiros).
Coñecer os vectores básicos que deberán orientar a acción exterior de todas as administracións galegas, co fin de que esta resulte concertada e teña verdadeiro impacto.
Coñecer experiencias avanzadas neste ámbito.
Aprehender metodoloxías para iniciar ou fortalecer unha estratexia internacional desde o goberno local.
Facilitar información e contactos básicos para desenvolver unha praxe internacional exitosa.
A xestión económico-administrativa da cooperación ao desenvolvemento no eido local.
Inventariar as dificultades no tratamento económico-administrativo da participación local e provincial na cooperación ao desenvolvemento.
Propor solucións a cada problemática en función do marco legal vixente.
Establecer un acordo de mínimos que homologue e unifique as prácticas económico-administrativas no eido local.
2. Destinatarios.
Cargos electos e persoal, funcionario e laboral, das entidades locais de Galicia. Establécese unha reserva do 20% das prazas para alcaldes, alcaldesas, concelleiros e concelleiras. De non cubrirse estas prazas as restantes se incrementarán ás que corresponden a outro persoal.
Respecto dos cargos electos terán preferencia aqueles cuxas entidades locais estean asociadas ao Fondo Galego de Cooperación e Solidariedade e atenderase tamén ao criterio de garantir unha persoa asistente, polo menos, de cada unha das entidades locais solicitantes. En último lugar, atenderase á orde de chegada das solicitudes.
En relación cos funcionarios e persoal laboral aplicarase en primeiro lugar o criterio da preferencia das entidades locais que estean asociadas ao Fondo Galego de Cooperación e Solidariedade. En segundo lugar, terán preferencia os funcionarios con habilitación estatal, técnicos dos grupos A1, A2 e C1 e persoal laboral asimilado. A continuación aplicaranse os criterios establecidos na Resolución do 4 de xaneiro de 2008 (DOG nº 7, do 10 de xaneiro).
3. Desenvolvemento.
Duración: 15 h.
Lugar: Santiago de Compostela, sede da EGAP.
Datas: 13 e 20 de maio de 2009.
Horario previsto: das 9.30 ás 18.30 horas.
Prazas: 40.
4. Contido.
O feito de abordar dúas dimensións relacionadas pero diferenciadas, e a posibilidade de que algúns dos destinatarios poidan estar interesados unicamente nunha delas, fan recomendable a realización do seminario en dúas sesións.
Sesión 1.
Poder local, cooperación internacional e acción exterior.
Mañá:
1. Por que unha acción exterior desde o goberno local?
2. Estratexias e mecanismos para a internacionalización do goberno local.
3. Orientacións para unha praxe internacional exitosa: experiencias prácticas (Porto, Barcelona).
Tarde:
4. A acción exterior de Galicia: contextualización básica.
5. Visibilidade e proxección internacional: promoción económica (investimentos, comercio, turismo), cultura, arte, deportes e ocio.
6. Visibilidade e proxección internacional: experiencias prácticas (irmandamentos, cooperación ao desenvolvemento, cooperación transfronteiriza, redes de cidades).
Sesión 2.
A xestión económico-administrativa da cooperación ao desenvolvemento no eido local.
Mañá:
1. Cooperación ao desenvolvemento e poder local: nocións xerais.
2. A problemática económico-administrativa da xestión local da cooperación internacional.
3. A Lei de subvencións: implicacións e garantías.
Tarde:
4. Experiencias comparadas: exemplos extra-galegos.
5. Mesa de intercambio de experiencias: exemplos galegos.
6. Conclusións. Unhas bases mínimas.
5. Valoración.
Para os efectos do establecido na resolución do INAP do 26 de outubro de 1994, BOE nº 267, do 8 de abril, e corrección, BOE nº 311, do 29 de decembro, pola que se establecen os criterios de recoñecemento e valoración dos cursos de Administración local en cumprimento do establecido na orde do Ministerio para as Administracións Públicas do 10 de agosto de 1994, ao presente curso outorgaráselle unha puntuación de 0,15 puntos.
* Xestión municipal da crise 2008-2010.
Código: LO09013.
Tipo: xeral.
Área formativa: dirección e xerencia pública.
1. Obxectivos.
O período 2008-2010 será de grave crise económica. Este curso busca achegar métodos de traballo aos responsables das institucións para que poidan adaptar a esta situación os seus obxectivos, plans de actuación, sistemas organizativos e de relacións cidadás e institucionais, e o seu discurso institucional.
2. Destinatarios.
Altos cargos, directivos e persoal técnico das entidades locais de Galicia.
Respecto dos cargos electos atenderase a unha distribución proporcional de prazas garantindo a representación das distintas entidades locais solicitantes. Para o resto do persoal aplicarase os da Resolución do 4 de xaneiro de 2008.
3. Desenvolvemento.
Nº de edicións: 2.
Duración: 10 h por edición.
Lugar: Santiago de Compostela, sede da EGAP.
Datas: 15 e 16 de abril e 14 e 15 de outubro de 2009.
Horario previsto: das 9.00 ás 14.00 h.
Prazas: 30 por edición.
4. Contido.
I. A crise no escenario da institución. Estudo das consecuencias da crise na institución e no seu ámbito socioeconómico.
II. Estudo do impacto da crise nos ingresos e nos plans, programas, obxectivos e prioridades.
III. Novos proxectos de xestión da crise: obtención de novos ingresos, de redución de gastos, de xestión de axudas a empresas e grupos sociais con dificultades, de xestión do estado de ánimo colectivo.
IV. Revisión dos sistemas organizativos, actualización dos sistemas de control interno, auditoría, intervención e inspección de servizos, e actualización do sistema xerárquico.
V. Posta ao día da política de persoal, novas estratexias nas negociacións cos representantes sindicais, na xestión de equipos persoais, retribucións.
VI. Xestión da comunicación e as relacións cos cidadáns, análise das problemáticas sociais derivadas da crise, sistemas ad-hoc de participación cidadá.
VII. O discurso institucional: da redución da alarma ao estímulo da recuperación.
* Habilidades de comunicación para a resolución de conflitos.
Código: LO09007.
Tipo: específico.
Área formativa: proceso de traballo.
1. Obxectivos.
Dar a coñecer a importancia dos procesos de comunicación nas relacións interpersoais e na posición no ámbito laboral das administracións públicas.
2. Destinatarios.
Técnicos dos grupos A1, A2, C1 e laborais asimilados, funcionarios de habilitación de carácter estatal e cargos electos das entidades locais de Galicia.
Para cargos electos atenderase a unha distribución proporcional entre distintas entidades locais solicitantes.
Para os empregados públicos atenderase aos criterios da Resolución do 4 de xaneiro de 2008 (DOG nº 7 do 10-1-2008).
3. Desenvolvemento.
Nº de edicións: 2.
Duración: 20 h por edición.
Lugares e datas: Vigo, 25, 26, 30 e 31 de marzo e A Coruña, 11, 12, 13 e 14 de maio de 2009.
Horario previsto: das 16.00 ás 21.00 horas.
Prazas: 25 por edición.
4. Contido.
Módulo I: teoría da alienación sistémica. Mecanismo de defensa e tipos de resistencia.
Módulo II: teorías da resolución de conflitos. Tipos de conflitos e problemas.
Módulo III: detección de conflitos. Identificación de problemas e solucións.
Módulo IV: resistencia ao cambio e a súa clasificación.
Módulo V: ciclos de cambio nas organizacións. Xestión do cambio nas organizacións.
Módulo VI: resolución de conflitos.
* Habilidades de comunicación: falar en público.
Código: LO09008.
Tipo: específico.
Área formativa: proceso de traballo.
1. Obxectivos.
Dar a coñecer a importancia dos procesos de comunicación nas relacións interpersoais así como as habilidades para a comunicación en público.
2. Destinatarios.
Técnicos dos grupos A1, A2, C1 e laborais asimilados, funcionarios de habilitación de carácter estatal e cargos electos das entidades locais de Galicia.
Para cargos electos atenderase a unha distribución proporcional entre distintas entidades locais solicitantes.
Para os empregados públicos atenderase aos criterios da Resolución do 4 de xaneiro de 2008 (DOG nº 7, do 10-1-2008).
3. Desenvolvemento.
Nº de edicións: 2.
Duración: 20 h por edición.
Lugares e datas: Ourense, 20, 21, 22 e 23 de abril e Lugo, 27, 28, 29 e 30 de abril de 2009.
Horario previsto: das 16.00 ás 21.00 horas.
Prazas: 25 por edición.
4. Contido.
Módulo I: introdución e análise. Análise da situación. Control da situación e medo escénico.
Módulo II: técnicas de control. Técnicas de comunicación aplicada. Preparación da exposición. O uso dos materiais axeitados.
Módulo III: claves da comunicación. Ideas e utilidades para falar en público.
Módulo IV: sesións prácticas. Traballo en equipo. Traballo con un mesmo. O coñecemento do outro. A posta en escena.
* Prevención e control do estrés.
Código: LO09011.
Tipo: específico.
Área formativa: proceso de traballo.
1. Obxectivos.
Sensibilización na prevención dos riscos derivados do estrés laboral e na aplicación de técnicas para anticiparse e melloralo.
2. Destinatarios.
Empregados públicos e cargos electos das entidades locais de Galicia.
Para cargos electos atenderase a unha distribución proporcional entre distintas entidades locais solicitantes.
Para os empregados públicos atenderase aos criterios da Resolución do 4 de xaneiro de 2008 (DOG nº 7, do 10-1-2008).
3. Desenvolvemento.
Nº de edicións: 2.
Duración: 10 h por edición.
Lugares e datas: Pontevedra, 20 de maio e Lugo, 27 de maio de 2009.
Horario previsto: das 9.00 ás 14.00 e das 16.00 ás 21.00 horas.
Prazas: 25 por edición.
4. Contido.
Módulo I: introdución e conceptos. Concepto de estrés. Estrés laboral.
Módulo II: factores determinantes do estrés. Fontes de estrés laboral. Tipos de estrés laboral.
Módulo III: prevención e control do estrés. Principais síntomas do estrés. Consecuencias do estrés laboral.
* Traballo en equipo.
Código: LO09012.
Tipo: específico.
Área formativa: proceso de traballo.
1. Obxectivos.
Dar a coñecer as claves para o traballo en equipo e o desenvolvemento de habilidades e actitudes que favorezan a orientación a un traballo conxunto e eficaz nas organizacións públicas.
2. Destinatarios.
Empregados públicos e cargos electos das entidades locais de Galicia.
Para cargos electos atenderase a unha distribución proporcional entre distintas entidades locais solicitantes.
Para os empregados públicos atenderase aos criterios da Resolución do 4 de xaneiro de 2008 (DOG nº 7, do 10-1-2008).
3. Desenvolvemento.
Nº de edicións: 2.
Duración: 10 h por edición.
Lugares e datas: A Coruña, 2 de xuño e Ourense, 9 de xuño de 2009.
Horario previsto: das 9.00 ás 14.00 e das 16.00 ás 21.00 horas.
Prazas: 25 por edición.
4. Contido.
Módulo I: creación e selección de equipos. Organización e distribución de roles. Equipos de traballo.
Módulo II: habilidades sociais e traballo en equipo. Formas de comunicación.
Módulo III: os conflitos e o seu manexo dentro dos equipos de traballo. Conflitos nos equipos de traballo.
Módulo IV: autoavaliación do traballo en equipo. Autoavaliación do equipo de traballo.